LidanRubinov/Halacha-QA huggingface dataset:
שאלה: לחזור בתשובה בשביל אחותי: רציתי לדעת אם ניתן לבטל גזרה ע"י בקשת מחילה וכפרה וחזרה בתשובה באמונה שלמה ואהבת הקב"ה ויראתו, והאם ניתן לחזור בתשובה ולהתפלל בשביל מישהו אחר, אני שואלת כי אני רוצה לחזור בתשובה בשביל אחותי, שאינה רוצה לשוב בתשובה, האם אני יכולה לעזור במשהו, או שהגזירה כבר נגזרה עליה?
תשובה: לגבי תפילה ודאי שאת יכולה להתפלל בשביל אחותך והצלחתך, ואין מושג של גזירה שכבר נגזרה ואי אפשר לבטלה, על ידי תפילה אפשר לבטל הכל. לגבי חזרה בתשובה אי אפשר לחזור בתשובה בשביל משהו אחר. דרך אגב אפשר להתפלל גם בשביל זה שהקב"ה יפתח את ליבה של אחותך ויחזיר אותה בתשובה שלימה.
שאלה: מים לסיר בשבת: האם מותר לקחת מים חמים ממיחם באמצע השבת, ולשים אותם בסיר על מנת להקל על שטיפתו במוצאי שבת?
תשובה: מותר.
שאלה: לא יכולה להחזיר קמיע?: שאלתי רב מה לעשות עם קמעות שברשותי, ונעניתי כי עלי להחזיר את הקמעות לזה שנתן לי אותן. אין באפשרותי ליצור קשר עם נותן הקמעות, מה לעשות עימן?
תשובה: קמיע שיש בו פסוקים יש לגנוז אותו ואם יש בו גם שמות קדושים ראוי לגנוז אותו מספק בכלי חרס,כמו ספר תורה. אם יש בו רק שמות מלאכים אין צריך לגנוז אותו אלא מספיק לעוטפו בשני כיסויים, ואפילו בניילון, ולשים באשפה. (גנזי הקודש פרק ו כו ופרק ז כט)
שאלה: שינה ליד אחות בטעות: רציתי לשאול לגבי מקרה, שבחור נרדם בלילה על שטיח בסלון, ומשפחתו נמנמו על הספה. באמצע הלילה כשחלק מבני המשפחה הלכו לישון במיטותיהם, אחותו עברה גם היא לישון על השטיח, היות ולא ראתה כי אחיה שם, ונרדמה שם לצידו קרוב וסמוך אליו, אך לא מאוד סמוך. כמובן כשאחיה התעורר בשעות הבוקר המוקדמות עבר משם. רציתי לשאול, האם נעשה כאן איסור, והאם ישנה בעייתיות בנושא.
תשובה: כיון שמדובר בשינה בלי כוונה לא נעשתה עבירה בכך.
שאלה: תחיית המתים בתורה?: "כל האומר אין תחיית המתים מן התורה אין לו חלק לעולם הבא", מדוע, והרי באמת זה רמוז ברמזים מאוד קלושים, ואף אם הדור לא היה מוכן אז לרמה רוחנית שכזו, משה לא יכל לרומם אותם, ומדוע במשך כל התורה לא מוזכר עולם הבא, הרי זה דבר כל כך עיקרי בחיי היהודי, וכן מדוע הרמח"ל לא מבאר את מדרגת תחיית המתים במסילת ישרים?
תשובה: הנך שואל שאלות שכבר שאלו הקדמונים. התשובה שרבים מגדולי ישראל נתנו היא שמה שנכתב בתורה מוגדר כדבר גלוי. ואילו תחיית המתים והעולם הבא הם מדרגות שאי אפשר להבין אותם ברמה הגלויה. מדובר על תקופות מאד עתידיות. התורה שבידינו מתייחסת ברמת הנגלה להוראתיה לחיים של היהודי בעולם הזה. ועיין בפירוש כלי יקר בספר ויקרא בפרשת בחוקותי שם מפרט הכלי יקר את הדעות השונות בנוגע לפירוט השכר בתורה. גם המסילת ישרים לא מבאר לנו את מדרגת תחיית המתים משום שהוא מבאר לנו את המסילה המעשית בה אנו צריכים לעלות. תחיית המתים היא באה עלינו כשכר ע"י הקב"ה ולא זה נושא הספר.
שאלה: מי שכבר קידש יכול לקדש לאחרים?: האם ניתן לקדש ולאכול מזונות ולאחר מכן להגיע הביתה ולקדש לבני הבית למרות שבני הבית יכולים לקדש לעצמם?
תשובה: כן.
שאלה: תפילה וברכות כשצריך לשירותים: קראתי שאסור לאדם להתפלל כשצריך לנקביו ואם עושה כן תפילתו תועבה וצריך לשוב ולהתפלל, וכן בברכות. נוצר מצב שנכנס לשירותים 20 פעם ביום, לפני כל ברכה או תפילה ואף לפעמים באמצע התפילה אני מרגיש שוב לנקבי אז אני נכנס לפני העמידה. האם זה הדין? מה עלי לעשות, להפסיק לשתות מים, רק בזמנים מיוחדים, כל פעם שאני חושב על משהו קדוש אני כבר מרגיש איך אני צריך לשירותים (זו הרגשה אמיתית בסופו של דבר). אמרו לי פעם שאם דברי רבנן גורמים לאדם לשיגעון כנ"ל, זו לא הכוונה, איך עלי לנהוג?
תשובה: פנה לפסיכולוג שיעזור לך להשתחרר מהפוביה.
שאלה: הזמנת חברו של אחי לראש השנה.: לא עלינו ולא עליכם. אחי החליט (בן 36) "לצאת מהארון". (להצהיר ברבים שהוא בעל נטיות הפוכות) לכל המשפחה מאוד קשה. בעיקר לאבא. אבא מקבל אותו כבן אהוב אולם מסרב בכל תוקף להכיר בבן זוגו. בהתקרב ראש השנה אבא הזמין אותנו לחוג עימו אולם שוב בלי החבר של אחי. לדברי אבא יש עליו איסור הילכתי של "מסייע לדבר עבירה" אם הוא יזמין את החבר. האם אכן קיים איסור הילכתי על אבא לעשות זאת, או שמא זו שאלה מוסרית. שאר המשפחה חושבת שנכון יהיה להזמין את החבר כי קיים החשש שלאורך זמן עלול להיווצר קרע בין אחי לאבי שלא יהיה ניתן לאיחוי, מה לעשות?
תשובה: מי שיש לו נטיה הפוכה הוא בצרה גדולה ויש להבין כי רע לו מאד בזה. אך למרות הטבע השונה שלו אין כל היתר הלכתי להיות בקשר מיני עם גבר אחר. זה איסור תורה חמור ביותר. ואני מבין את הנהגתו של האבא. אין כאן המקום לעסוק בסוגיא זו בהרחבה. אך העיקרון צריך להיות לסייע לו להיות מאושר ולמצוא את סיפוקו בתחומים אחרים ולא לעבור באיסורי תורה. צרתו דומה לצרה של עגונה שבעלה נעלם. או למי שיש לו בעיה פיזית שאינו יכול לחיות חיי משפחה ותפקידו בעולם לחיות עם הבעיה על פי התורה.
שאלה: איסור חדש בחצי הכדור הדרומי: בשבוע הבא אצא בע"ה לשליחות באורוגוואי. א. כנראה שאין שום אפשרות להשיג קמח (ומוצריו) מתבואה ישנה במשך חצי שנה. האם מה שהמשנ"ב כתב שהעולם נהגו להקל (בחו"ל) ובעל נפש יחמיר, זה דווקא במקום שיש אלטרנטיבה או שמא גם עלי יש להחמיר על עצמי? ב. במידה ואין לי להחמיר על עצמי. האם יש למעט באכילה (כגון: לחם משנה, פת שחרית, סעודת מצוה בלבד) או שמא לא שייך למעט?
תשובה: איסור חדש בכל העולם תלוי בפסח הארץ-ישראלי, אכן בחו"ל נהגו רבים מחוסר ברירה לאכול חדש. רצוי לצמצם את אכילת הקמחים שיש בהם איסור למינימום. אגב, באמריקה לפני גילויה לא אכלו חיטה כמונו. היא הובאה אליהם מהעולם הישן. הם ניזונו מתירס ודגנים אחרים שאינם מ-5 מיני דגן והיו חזקים ובריאים. הרבה להשתמש בדגנים המקומיים ורק בשעת צורך גדולה תאכל לחם חיטה מחדש.
שאלה: נשים וראש חודש: היות ושולחים לי מאמרים מידי יום, (למרות שאני חילונית וחזרתי בשאלה) ואני נהנית לקרוא, אבל לא הבנתי מדוע נשים חוגגות את ראש חודש, בגמרא נאמר שנשים חוגגות את ראש חודש, לפי שלא חטאו בחטא העגל. מה ענין חטא העגל לחגיגת ראש חודש?
תשובה: הטור (אורח חיים סימן תיז) מביא הסבר מדוע נהגו הנשים שלא לעשות מלאכה בראשי חודשים. וזה לשונו: 'ושמעתי מאחי הרב רבי יהודה טעם לדבר: לפי שהמועדים נתקנו כנגד אבות - פסח כנגד אברהם, דכתיב (בראשית יח) "לושי ועשי עוגות" ופסח היה. שבועות כנגד יצחק, שתקיעת שופר של מתן תורה היה בשופר מאילו של יצחק. סוכות כנגד יעקב דכתיב (בראשית לד) "ולמקנהו עשה סוכות". וי"ב ראשי חדשי השנה, שגם הם נקראים מועדים, כנגד י"ב שבטים וכשחטאו בעגל ניטלו מהם וניתנו לנשותיהם לזכר שלא היו באותו חטא:'
שאלה: בני משפחה לועגים.: אנו בעלי תשובה ונשואים כבר מעל שנה. עדיין לא הצלחנו להיכנס להריון. מכרים מסביב שואלים חצי בלעג, האם זה מותר מבחינה הלכתית לדחות הריון, כאשר משתמע מדבריהם שאיננו רציניים ובסוף "הדתיים האלה עושים מה שבא להם". מצד שני, מדובר בבעיה אישית שגם ככה מאוד קשה לנו להתמודד איתה ואיננו רוצים לשתף בה אנשים זרים ואפילו לא בני משפחה. מה הדרך הנכונה והאם יש דרך גם לשמור על פרטיותנו וגם למנוע חילול ה?
תשובה: א. אני מברך אתכם שתזכו בקרוב להריון ולידה. ב. אתם יכולים לשמור על פרטיותכם ואין בזה כל חילול ד' מה שאחרים אומרים עליכם שלא באשמתכם. תקבלו את הביקורת או הלעג כייסורים שממרקים עוונותיו של אדם. ואל תגיבו על העקיצות ועל השאלות. ובעזרת ד' הכל יתגלגל לטובה.
שאלה: ת דו"ח חנייה שקרי: קיבלתי דו"ח חנייה מעיריית אילת על מועד שלא הייתי בו באילת. הרכב לא היה באילת ב-10 שנים האחרונות. יותר מכך מדובר ביום שמחת תורה, הגשתי ערעור ליועץ המשפטי והערעור נדחה. למרות שאין להם צילום של הרכב אין לי דרך להוכיח חפותי: הם לא מאמינים לטיעוניי שאני דתייה, שלא הייתי באילת, שאין לי יכולת להביא אישור מהמעביד כי מדובר ביום שמחת תורה וכו וכו. במידה וארצה להישפט יהיה עליי להגיע לדיונים באילת ומקום מגוריי רעננה. האם יש בעייה להשלים עם העוול הזה, לשלם את הדו"ח 375 ש"ח ולגמור עניין, אני מרגישה גרוע מאוד עם אעשה זאת כיוון שזה ממש להודות במשהו שיקרי ולהלבין את השקר. מצד שני אם אלחם אעבד ימי עבודה וכנראה ההוצאות יהיו רבות וגם ייתכן שלא תוכח חפותי. מתי יש לוותר על האמת ולא להילחם בשקר ולו כדי לחסוך עוגמת נפש והוצאות גדולות יותר?
תשובה: היי חכמה ואל תהיי צודקת. לא תמיד צריך אדם להיאבק על הצדק בכל מחיר. המקרה שלך נראה לי כזה. נפלת קורבן לעוול. עשי חשבון קר היכן תפסידי פחות והעדיפי אלטרטיבה זו.
שאלה: תחילת חזרה בתשובה: אדם חילוני המבקש להתחזק ולהתחיל בהדרגה לקיים מצוות והלכות, במה כדאי לו להתחיל, ומדוע?
תשובה: בשמירת כשרות האוכל. וגם ללמוד את יסודות האמונה. הייתי מציע לאדם כזה לעמוד בקשר עם מי שיכול להדריך אותו איך להתקדם שלב שלב בלי לחץ. אם יש מוכנות לכך נא למסור את האיזור שאת גרה בו ואוכל אולי להציע לך אדם שיוכל לתת הדרכה כאמור.
שאלה: נוסח "יעלה ויבא": אני משתדל להתפלל בנוסח מדויק על פי סידור קורן, אך מצאתי שם סתירה בנוסח "יעלה ויבא". בברכת המזון שם מופיע שרק בראש השנה אומרים "כי אל מלך חנון ורחום אתה" ובשאר הימים "כי אל חנון ורחום אתה", אך בשאר התפילות מופיע שתמיד יש להגיד "כי אל מלך חנון ורחום אתה". מהו הנוסח הנכון?
תשובה: מי הסמכות שקבעה שנוסח קורן הוא המדויק ביותר?. בכל הנוסחאות אומרים כל השנה: כי אל מלך חנון ורחום אתה.
שאלה: אשה צריכה לעבוד?: האם לכתחילה, לדוגמא אם אין קשיי פרנסה, אשה צריכה לצאת לעבוד או שמכיוון ש"כל כבודה בת מלך פנימה", אינה צריכה לצאת לעבוד, על אף שמרגישה צורך לצאת?
תשובה: אין סיבה שאשה תשאר בבית אם היא יכולה לצאת ולעשות דברים מועילים. אפשר לעבוד לאו דווקא בשביל פרנסה אפשר לעבוד כדי לתרום. כמובן שצריך לבחור מקום עבודה מתאים. מובן שיציאה מהבית לעבודה במצב הזה אסור שתהיה על חשבון תשומת הלב לילדים.
שאלה: לא לכעוס בכל מקרה?: הרמח"ל במסילות ישרים מזהיר אותנו ממידת הכעס שנאמר: כל הכועס כאילו עובד עבודה זרה. עד איזו מידה אסור לכעוס, האם שאדם אחר צועק ומקלל ח"ו את אשתי שתהיה בריאה האם עליי לכבוש את כעסי או לצעוק ולעשות הכל בכדי להגן ולשמור עליה? האם צריך להבליג ולהיות ארך אפיים עם אותו אדם בגלל שהוא כועס מקטנותו, או להחזיר לו במטבעו, ואפילו להלבין את פניו, שהרי נאמר המלבין פני חברו ברבים אין לו חלק לעולם הבא, עד כמה מגיע מידת החסידות והשליטה בכעס, האם הייתי צריך לשתוק לאותו אדם לתת לו לדבר כך ולהבליג (למרות כבודה הפגוע של אשתי) או להחזיר לאותו אדם בצורתו האלימה בין אם מילולית או פיזית?
תשובה: במקרה שעליו אתה שואל יש שלשה אנשים: אתה, אשתך, והאדם הפוגע. ההתנהגות צריכה להביא את הדרך הטובה ביותר להביא את שלשתכם לרמה גבוהה. אם על ידי שלא תענה המקלל ילמד גם להבא לקלל ואתה מחזק בכך ידי עוברי עבירה יש מקום להגיב ולא להבליג, אם אשתך תרגיש שאתה לא מגן עליה ולא תוכל לפייס אותה לאחר מכן אתה לא יכול לנהוג במידת חסידות על חשבון אישתך. השאלה הקשה היא כיצד להכריע במקום שיש הבדלים בין ההשפעה של אי התגובה שלך לדברי הבזיון. למשל אם אתה מרגיש שאתה על ידי תגובתך נהיה גס רוח ואילו מצד אישתך יש פגיעה. כאן אי אפשר לומר דבר חתוך. כאן צריך את משקל החסידות. בכל אופן יש מקום לומר שהקרוב קרוב קודם. קודם כל אדם צריך לדאוג למדרגתו. בנוגע ליחס בין טובתו לטובת אישתו יש מקום לומר אישתו כגופו ואין להעדיף את עצמך על אישתך. אולם יש להעדיף את טובת אשתך על טובת האחרים. ודאי שיש להעדיף את טובת הנפגע שפועל באופן טוב וישר מאשר טובת הפוגע אשר פועל שלא כראוי.
שאלה: חציצה בטבעת אירוסין: האם יש חציצה במקרה של טבעת אירוסין (זהב עם יהלום) בנטילת ידיים, בשונה ממה שלמדתי על טבעת נישואין העשויה כולה מזהב, שניתן להשאיר את הטבעת בנטילת ידיים אם אני עוסקת בכל המלאכות עם הטבעת (לישה וכו ). כרגע אני בהריון מתקדם, ומאוד קשה לי להוציא את טבעת האירוסין שבידי בגלל נפיחות כללית הנובעת מההריון (כל פעם אני מנסה לפני נטילת ידיים וקורה רבות שלא יוצא). מה עליי לעשות?
תשובה: אם את עושה גם את שאר המלאכות עם הטבעת, אינך צריכה להוריד אותה.
שאלה: סגירת חובות לאדם מתוך מעשרות: הותר לנו ע"י רבנים לתת את כספי המעשרות לחמותי. מכיוון שאנו זוג צעיר חמותי לא רוצה לקחת מאיתנו כסף ולכן חשבתי על רעיון חדש. יש לה מכולת והיא נמצאת בחובות, ובנוסף צריך להביא אנשי מיקצוע שיתקנו כל מיני דברים(מקררים, מנורות, צביעה) והיא לא יכולה לשלם את זה. האם אני יכול מתוך כספי מעשרות לשלם לה חובות מאחורי הגב או להזמין אנשי מיקצוע שיתקנו דברים בלי שהיא תדע מי משלם?
תשובה: אפשר לנהוג כן מכספי מעשר, ואפילו עדיף לתת כספי מעשר לחמות במקרה זה כיון שעניי עירך וקרוביך קודמים.
שאלה: מתי לומר תפילת בית המדרש: מתי עלי לברך את תפילת בית המדרש כאשר אני לומד אחרי שחרית שעה בביה"כ שיש בו ספריה ומספר שעורים, מלמד מספר שעורים בבית הספר, בבית לומד עם הילדים, האשה, לבד, ובחברותא בערב, וכן בין מנחה לערבית?
תשובה: את תפילת בית המדרש אפשר לומר מיד אחרי התפילה וללמוד מעט מיד לאחריה.
שאלה: חטאים בין יום הכיפורים לסוכות: לדברי הרב על חטאים שבין יום הכיפורים לסוכות אדם לא נענש. א"כ אדם יכול לחטא כאוות נפשו והרי ברור שלא. אלא מה הכוונה?
תשובה: אלו לא דברי אלא דברי המדרש. ואין הכוונה לחטאים שאדם עושה במזיד או מתוך התרשלות אלא לחטאים שנגרמים כתוצאה מהמעבר הקצוני מיום הכפורים הקדוש לימים הרגילים. ועיין בביאור בעולת ראיה על זה עמוד שס"ז.
שאלה: פדיון הבן בראש השנה: נאמר לי שפדיון הבן נעשה ביום ה-31 להולדתו בין מנחה למעריב. מה הדין אם הפדיון יוצא בב בתשרי, האם ניתן לדחותו ביום?
תשובה: פודים במוצאי ר"ה. מזל טוב.
שאלה: קריעה על חורבות צפון השומרון: לפני כשנה בזמן הגירוש עשיתי קריעה בבגדי ביום שפינו אותי, וביום שהמדינה נטשה את חלקי ארצנו הקד ברכתי דין האמת. היום ביקרתי בצפון השומרון בחורבות הישובים חומש ושא נור, ועלתה לנו השאלה האם יש לקרוע כשרואים את ערי ישראל בחורבנם, למרות שכבר קרענו פעם על חורבנם? האם הדין שונה בין ישובי חבל עזה שהמדינה עזבה את השטח לבין ישובי צפון השומרון שצה"ל עדין מסתובב שם לעיתים ולאחרונה אף אישר ביקור מאורגן של יהודים בישובים החרבים?
תשובה: בהלכה כתוב שהרואה ערי יהודה בחורבנן קורע, וצפון השומרון וגוש קטיף לא היו בחלקו של יהודה, ולכן אין לקרוע כאשר רואים אותן.
שאלה: יצירות על קשר בין בן לבת: בענין יצירות שנושאן קשר רומנטי (מכל סוג) בין בין לבת, באתר ללא תולעים שכרגע בתוך ערוץ 7, ומטרתו עידוד יצירה לאומית. קיבלנו לאישור יצירות (אנחנו מסננים כדי שלא יהיו דברים לא ראויים) יצירה שתוכנה הוא קשר בין בן לבת. בעקבות כך, התעוררה ביננו (המערכת) שאלה: האם מותר לקרוא סיפורים כאלה? האם מותר לכתוב? האם ראוי? אם מותר לכתוב ולקרוא, מהם הגבולות עליהם הרב ממליץ? כמו"כ האם מותר לכתוב על נגיעה בין בן לבת? האם מותר להציג את זה בצורה חיובית - כאשר מציינים שזה בד"כ שלילי (פרט לנישואים), או להציג רק באופן שלישי. האם יצירה על רומן מחזק מותרת?
תשובה: אם הסיפור מעורר מחשבות לא ראויות בודאי שאין לקרוא אותו. ואם מתאר תאורים שאינם כהלכה גם זה אינו ראוי שיהיה כתוב.
שאלה: בקרוב מתחתנים בנישואין שניים: לי ולרעיתי לעתיד אלו נשואין שניים. לשנינו היו גירושין מאוד קשים ואנו הרבה שנים יחד. במשך השנים נולדה לנו ילדה וכיום היא בת 9 שנים. יש לי 2 ילדים (בת 21, בן 28) מנשואין ראשונים, ולרעייתי לעתיד יש ילד (17) אחד מנישואין קודמים. א. אבקש את בירכתך. ב. אבקש הנחיות לחתונה לחופה וקידושין כדת משה וישראל.
תשובה: אנו יודעים שהקדושה והברכה צמודים אחד בשני. כך אנו קוראים על יום השבת "ויברך - ויקדש" הקדושה היא היכולת לא להימשך אחר דברים חיצוניים. הקדושה היא לייחד כל דבר לכוונה המקורית שלו לייחד אותו בשיא עוצמתו לתכלית מוגדרת. כך גם בקשר שנבנה בינכם ברגע שהוא הופך להיות קשר שיעשה מתוך קידושין זה יתן עוצמה והתייחדות מיוחדת שתהיה בינכם. מתוך האהבה והאחווה וההתרכזות שלכם אחד בשני תזכו שיהיה לכם בית מלא וימלא ה' כל משאלות לבכם לטובה. הדרך להסדיר את ענין הקידושין לפנות אל המועצה הדתית הקרובה למקום מגורכים ושם יסדרו את כל המסמכים ואת הרישום שלכם. הם גם צריכים לתת לכם רב שיערוך לכם את החופה והקידושין. דרך נוספת שאתם יכולים להעזר בה היא עמותת צהר. הם מתמחים בעזרה בנושא זה. הטל' של משרדי צהר הוא 089152270. כדאי שתעזרו בהם. תהיו מבורכים על ההחלטה שלכם להתקדש. וברכת מזל טוב. אין הברכה שורה אלא בדבר הסמוי מן העין. ככל שתצליחו להיות צנועים יותר כך תלך ותגבר הברכה בכל אשר תעשו.
שאלה: לימוד באוטובוס וצניעות: האם מותר לי לקרוא תהילים, ללמוד או להתפלל באוטובוס כשיש שם נשים לא צנועות, ואם אחת מהן יושבת על ידי?
תשובה: עדיף לעסוק בדבר שבקדושה מאשר להסתכל על הנשים.
שאלה: גלישה באינטרנט במקומות פרוצים: גיליתי שאחד מבני משפחתי (משפחת הורי) גולש במחשב למקומות של פריצות. אני נשוי כיום ולא גר עם הורי, בעבר הייתי נתון באותה בעיה ועד שהתחתנתי הייתי בבעיה גדולה (לא שיתפתי בזה איש, אך ניסיתי בכוחות עצמי להלחם בזה), יש לי תחושה שהורי לא יבינו ולא יצליחו לפעול בנושא. הרבה פעמים קשה להם להבין את מה שעובר עלינו, ילדיהם. איני יודע איך לומר זאת להורי בלי לעורר חשדות מיותרים בכשרים, וגם שיפעלו כמו שצריך? נ.ב. הורי הורים נפלאים, כל מה שנכתב עליהם אינו מזלזול חלילה, אלא חשש מתוקף נסיוני. וכן ביתם בית של חסד ותורה.
תשובה: תאמר להוריך שאסור על פי הדין להחזיק בבית אינטרנט שאינו חסום כי יש בזה איסור "לפני עיוור לא תתן מכשול". ורק אם הם יודעים בוודאות מלאה שאף אחד מבני הבית לא בסיכון שיגלוש רק אז מותר להחזיק אינטרנט. תאמר שזו דעת רבנים רבים. והניסיון מורה שגם ילדים טובים מאד עלולים להכשל ועל כן אסור להכנס אף לספק רחוק של כשלון. ואם אתה יכול לדבר עם מי שנכשל תנסה לחזק אותו ולהסביר לו את הסכנה כאילו זו רק סכנה עתידית שראוי להזהר מפניה. ושהוא גם יאמר להורים להסיר את המכשול.
שאלה: אתרוג תימני לאשכנזי: אני אשכנזי, וברצני ליטול השנה אתרוג תימני משום הידור כשרותו. האם אני יכול לעשות כן? ידוע לי שהגאון ר אברהם שפירא שליט"א נוטל אתרוג תימני ואתרוג רגיל בזה אחר זה. האם זה עדיף, כדי לצאת מהספק, ואם כן על מה לברך קודם?
תשובה: האתרוג המקובל כשר לא פחות מהתימני. לשניהם יש מסורת עתיקת יומין. מי שנוהג מנהגי אשכנז ואצלו האתרוג האשכנזי הוא האמיתי ורוצה לצאת גם באתרוג תימני מדין הידור, לדעת הרב מבריסק יקדים את התימני ויברך עליו ואחריו את האשכנזי.
שאלה: תעשה ולא מן העשוי בציצית: הקשר הראשון, הצמוד לבגד הציצית, הותר. האם מותר לי לחזק אותו שוב, או שיש בכך "תעשה ולא מן העשוי"?
תשובה: לא ברור מה הכוונה "הותר" כיצד הותר כאשר יש עדיין חוליות וקשרים אחרים?.
שאלה: מניעת חטיפה בכל מחיר: לצערי, לא יודע לי מספר הפקודה. אני כרגע משרת בשירות סדיר בגדוד הנח"ל החרדי, כאשר דיברו איתנו על חטיפת חיילים אז אמרו לנו שצריך למנוע את החטיפה בכל דרך אפשרית גם אם זה תלוי בהריגת החייל, האם הדבר נוגד את ההלכה, ואם כן מדוע אין הרבנים מוחים על כך?
תשובה: אם אכן ניתנה לך פקודה כזו, היא נראית לי בלתי חוקית בעליל ואני מוחה על כך.
שאלה: קניתי מוצר שנתגלה כגנוב: קניתי מוצר שהבנתי כי הוא גנוב. המוצר עלה לי כ-2000 ש"ח ובנוסף השקעתי על תיקון עוד 1750. מה עלי לעשות בעניין, להחזיר לגנב בסכום הראשוני וכך אפסיד, או שאנסה למצוא את הבעלים וכך אסתבך מעניין חלק מפריצה או גרוע יותר, האם קניית המוצר פוטרת אותי?
תשובה: אם החפץ הגנוב הינו חפץ שיש להניח שבעליו הבחינו מיד בגנבתו או שהבחינו בכך עד הזמן שקנית אותו, יש להניח שהתיאשו מלמוצאו (עיין ערוך השולחן חושן משפט סימן שס"א סעיף ח'). על כן, בצירוף קניית החפץ על ידך נוצר יאוש   שינוי רשות, ועל פי מה שנפסק בשולחן ערוך (חושן משפט סימנים שנ"ג, שנ"ו) נקנה החפץ לקונה. כל זה בתנאי שהחפץ נקנה בתום לב, דהיינו: א. לא ידע הקונה בשעת הקנייה שהחפץ גנוב. ב. לא קנה מאדם שיש לחשוד בו שהוא הגנב או סוחר בחפצים גנובים. על כן, אם קנית את החפץ על פי התנאים הנ"ל הוא שלך, ואין לך חובה להחזירו. הרב דוד בר שלטון
שאלה: ברכה לבית: אני גר בדירה חדשה מזה שלוש שנים ולא עשיתי זוהר לברכת הבית, מה אפשר לעשות לחלופין כדי לברך את הבית והמשפחה במיוחד כאשר אני יודע שישנו בבית גויים עובדי קבלן במהלך הבנייה של הדירה?
תשובה: אם אתה לומד תורה בבית ועושה מצוות בבית הרי הבית מתקדש ומתברך. ואם זו דירה שלך שקנית ואתה בכל זאת רוצה לקרוא את הזוהר אתה ובני ביתך יכולים לעשות זאת בעצמיכם אין צורך להזמין אחרים. ואם תרצו להזמין אין זה מאוחר לעשות חנוכת בית גם עכשיו אף על פי שעברו שלוש שנים.
שאלה: בעיות של ייחוד: אחותי ממשפחה דתית לאומית. בתה בת ה-23 הכירה בחור מזה שנה, הבחור לא מעונין בשנים הקרובות בחתונה (משפחתו דתית), ומתעוררות בעיות של ייחוד. הוא סיים לימודיו בתחום חינוך גופני, והיא בתחילת לימודים מקצועיים, כיצד לנהוג?
תשובה: אם הזוג רוצה להתחתן אין סיבה לדחות את החתונה לתקופה ארוכה. ואם הבחור מסרב להתחתן בתקופה סבירה של עד שנה. הייתי מציע לבתכם שלא להמתין אלא לחפש חתן אחר כי מי יודע אם הקשר הזה יחזיק מעמד ויביא לבנית משפחה.
שאלה: איך לעזור לאחי?: אח שלי הגדול לאחר צבא ולאחר שיעור ה בישיבה, יש לו עוד הרבה מה לעבוד על הרוחניות שלו (גם מבחוץ, וגם מבפנים), הוא עכשיו מחפש את ה"אחת" שתתאים לו וההורים שלי מחכים לזה שהוא ימצא את הבחורה שתתאים לו, אבל אני טוען שהוא לא יוכל למצוא את הבחורה שתתאים לו כל עוד הוא לא יתחזק רוחנית וילמד איך להכיר בחורה והאם הוא מתאים. מה אני צריך לעשות כדי לעזור לו, ואיך לעשות זאת?
תשובה: אתה לא צריך לעשות דבר. יש להניח שאם הוא עדיין לא בשל להתחתן הוא לא ימצא כל כך מהר. והוא בנתיים ילמד ויבסס את מעמדו הרוחני. מה שאתה יכול לעשות הוא לחזק בו את הרצון ללמוד ולעלות מבחינה רוחנית.
שאלה: שמות בתנ"ך על שם מי?: שמתי לב, שבתנ"ך אין ואולי גם לא היה את המנהג לקרא לבן הנולד בשם הסבא או סבא רבא וכו. דהיינו, לכל אחד יש את השם הפרטי שלו שנקבע מנסיבות שונות לגמרי ולא נקבע על שם מישהו קרוב שחי בעבר - כפי שנפוץ כיום לעשות. למה זה כך היה, ולמה היום הדברים השתנו?
תשובה: את השמות בעלי משמעות בתנ"ך היה נהוג לקרוא על שם מאורעות שקרו או על שם העתיד, ברוח הקודש. מאחר ולשמות יש משמעות פנימית ואין לנו רוח הקודש אנחנו קוראים על שם אנשים החשובים לנו כדי שהתינוק שלנו יגדל לאורם של אבותינו או לאורם של רבותינו. גם היום יש שנותנים שם שהוא בעל משמעות להורים ולא קרוי על שם אדם אחר.
שאלה: זכוכית קורנינג: האם דין זכוכית מסוג קורנינג כדין זכוכית רגילה, בהתיחס לכשרות כלי בשר וחלב, לפי ההלכה שזכוכית אינה בולעת?
תשובה: לדעתי דינה כזכוכית רגילה.
שאלה: פסוק על שמות בתפילה: לגבי המנהג לומר פסוק בסוף תפילת שמונה עשרה, שמתחיל באות הראשונה של השם ומסתיים באות האחרונה של השם. אם יש לי שני שמות, האם עליי להגיד שני פסוקים (לכל שם פסוק) או שמספיק לומר פסוק אחד, שמתייחס לשם הראשון שלי?
תשובה: צריך להגיד שני פסוקים, פסוק מתאים לכל שם.
שאלה: אכילת קורנפלקס עם חלב: כשאוכלים קורנפלקס עם חלב, צריך לברך על שניהם או שמספיק על הקורנפלקס?
תשובה: לעניות דעתי יש לברך על הקרונפלקס כיון שהוא העיקר והחלב אינו אלא להטעימו.
שאלה: הקרבת הקורבנות לעתיד לבוא?: קראתי את תשובת הרב ביחס לדברי הרמב"ם לגבי הקורבנות לעתיד לבוא. ברור כי אם אדם יכול לשחוט בהמות לתועלתו האישית, ואינו רואה בכך פרימיטיביות, יכול הוא גם לשוחטם לצורך קורבן לה - ואין בכך כל קושי. ואולם הפרימיטיביות לה אנו חוששים בקורבנות לעתיד לבוא, היא בכך שהקב"ה - בניגוד לאדם - אינו זקוק לקורבנות, ואילו האדם זקוק לאוכל, ולעיתים גם לבשר. החשש הוא שאומות העולם יראו בהקרבת בקורבנות היום דבר פרימיטיבי (שאם הקב"ה אינו זקוק לקורבנות, ואף עם ישראל היום אינו "רגיל" בקורבנות, על שום מה יש צורך בהם כיום?), ומה עוד, שבני הדתות הגדולות כיום כבר אינם מקריבים קורבנות לאליליהם (אף כי נוהגים מנהגי עבודה זרה אחרים). ועוד, שגם עם ישראל כבר אינו "רגיל" בקורבנות היום, אלא דווקא בתפילה - ומדוע יש צורך לעתיד לבוא בקורבנות, כיצד מתיישב הדבר עם דברי הרמב"ם? אודה אם הרב יבהיר עניין זה.
תשובה: נזכר בח ונכתב ברמב"ם כי בימות המשיח ישארו חוקי הטבע ויהיו עניים ועשירים בריאים וחולים ורק מאוחר יותר יחיו בני האדם חיי נצח. אי אפשר שיהיו מעברים חדים מדי בגוף או בשכל, בתחילת הגאולה אנו חייבים לחזור למצבנו הבריא ורק לאט לאט נתעלה למצב בו לא יהיו קרבנות ומאוחר יותר לא תהיה אפילו תפילה. האדם יהיה מחובר ברצונו עם רצון הבורא כמו שנאמר טרם יקראו ואני אענה. וכך עבודת הקרבנות תימשך בקצב מצומצם עד שלא נצטרך אליה. ואם יהיה קרבן או שנים ביום לא יחשוב מישהו שזה מפרנס את בורא שמים וארץ.
שאלה: הדלקת אש לנכרי מאש קיימת: האם עובד זר יכול להדליק גאז לבישול, ע"י העברת האש מנר שהודלק על ידי יהודי?
תשובה: לכתחילה זה לא רצוי, אבל בדיעבד אין לזרק את התבשיל שהתבשל באש זו.
שאלה: לדרוש צניעות מעובדת זרה: האם יש לדרוש מעובדת זרה שגרה בביתנו שלא תלך במכנסיים ושתקפיד על שרוול באורך מתאים וכו, כפי שנוהגות נשות המשפחה?
תשובה: אם המכנסיים מכסים את גופה, אין הצדקה לדרוש זאת, אבל בהחלט יש לדרוש ממנה ללכת עם שרוול באורך מספיק לפי ההלכה.
שאלה: הכרה בטקס ללא רב: במידה וגבר עונד טבעת שרכש מכספו לאישה ומברך "הרי את מקודשת לי." בנוכחות שני חברים וללא רב או ברכות נוספות, האם אלו נישואים המוכרים ע"י הרבנות לכל דבר ועניין, ומהו התהליך שיש לעבור על מנת לקבל הכרה זו ולהרשם כזוג נשוי במדינת ישראל?
תשובה: עליהם לפנות דחוף לרבנות המקומית או לבית הדין הרבני הסמוך. גם כל מי שיודע על כך חייב לפנות לנ"ל כדי למנוע תקלות חמורות.
שאלה: בתי לא מסודרת. : הילדה שלי בת 14 וחצי, לומדת באולפנת צביה.היא תלמידה חרוצה וממושמעת ומאוד חברותית, פשוט מקסימה. מיום ליום היא מתחזקת וגם תורמת הרבה מזמנה לעשיית חסדים ועזרה לזולת. הבעיה איתה שהיא מאוד לא מסודרת בבית וכן מתעצלת לעזור בבית. איך אנו יכולים לעשות אצלה את השינוי?
תשובה: אם לילדה יש כל כך הרבה מעלות זה לא נורא שהיא לא מסודרת. ואין סיבה ללחוץ עליה בפרט זה. יש להניח שאם אתם מסודרים במשך הזמן זה ישפיע עליה במדה רבה. ולגבי העזרה בבית גם זה יבוא מאליו.
שאלה: מחיר ארבעת המינים: כמה כסף ראוי להשקיע בקניית ארבעת המינים, האם להשקיע באתרוג מהודר מאוד?
תשובה: קשה לענות על שאלה זו באופן חד משמעי. זה תלוי בעיקר ביכולתו של האדם, ומי שבר-הכי ודאי שצריך לקנות ארבעת המינים מהודרים. אמנם, יש לדעת שאם מחיר אתרוג כשר הוא לדוגמא, 60 ש"ח, אין חובה לקנות אתרוג מהודר ב-200 ש"ח, אפילו מי שיש לו את האמצעים לכך. בנוסף, אם מישהו כבר קנה אתרוג וכעת הוא רואה אתרוג יותר מהודר, הוא אינו חייב לרכוש את המהודר.
שאלה: אמונה התלויה בפרק שירה: האם הסגולה שאם אומרים פרק שירה 40 יום רצופים, נכונה? אני שואל כי אני בחור דתי ואמרתי לבחור חילוני, שאם אומרים את פרק השירה 40 יום רצופים אזי מובטח לו שיהיה לו זיווג הגון, אז הוא פירש את זה ככה שאם ביום ה-40 לא יהיה לו זיווג טוב אז הוא לא יאמין יותר, אבל אם זה אכן יתקיים (הוא כן ימצא זיווג טוב) הוא יהיה הכי צדיק שבעולם. מה לעשות כשהגעתי למצב כזה?
תשובה: טוב שאתה שם לב שהגעת למצב שאינו נכון. זאת כנראה משום שלא העמדת את הדברים בצורה נכונה. עיקר הברכה שבאה אל אדם אינה תלויה באמירה זו או בסגולה אחרת. הסגולה הטובה ביותר הוא להיות טוב מוסרי גומל חסד קשור לקב"ה בתפלה ובתורה. הסגולות הנוספות הם הדברים הטפלים. גם כאשר אדם נהיה טוב ומתקדם בדברים שבאמת קשה להתקדם בהם לא יקבע לקב"ה את הלו"ז של מתי הוא יקבל ממנו ומה יקבל ממנו. הקב"ה הוא לא עובד אצלנו והוא גם לא כספומט שלנו. אנו מאמינים בשכר ועונש גם בעולם הזה ובודאי גם לעולם הבא. אנו מנסים להרבות זכויות ולהתחנן לפני הקב"ה שיתן לנו ברכה. כל מה שהקב"ה נותן לנו זו מתנה והוא לא חייב לתת לנו שום דבר. כשהוא נותן אנו שמחים. כשהוא לא נותן אנו מקבלים זאת בהבנה ואמונה מלאה שזה מה שראוי. אנו ממשיכים להתחנן בפניו מפני שאנו יודעים בעצם שהקב"ה רוצה שנהיה שמחים. ואם נראה לנו שדבר מסויים כגון זיווג זה הדבר שיאפשר לנו לשמוח אזי בודאי גם הקב"ה באופן עקרוני רוצה זאת. ומה שאין אדם זוכה לכך משום שיש עוד חשבונות ומניעות. לך לאותו בחור ותראה לו את תשובתי או שתמסור את הדברים בתורה שבעל פה.